**REGULAMENT DE CONDUITĂ ȘCOALA DE VARĂ**

**organizată de Universitatea din Oradea**

**în cadrul proiectului POLIS**

**Preambul**

Prezentul regulament este elaborat pentru a facilita implementarea proiectului POLIS, având ca obiectiv comunicarea drepturilor și obligațiilor care revin organizatorilor și elevilor implicați în activitățile Școlii de vară.

**Drepturile și obligațiile organizatorilor**

Organizatorii sunt membrii echipei proiectului POLIS – cadre didactice ale Facultății IRISPSC cercetători și specialiști (financiar, resurse umane) ai Universității din Oradea.

Organizatorii au obligația de a asigura cazarea și masa (3 mese/zi) pentru toți elevii participanți pe perioada de desfășurare a Școlii de vară.

Organizatorii au obligația să asigure materialele necesare și logistica pentru desfășurarea activităților planificate în cadrul Școlii de vară.

Organizatorii au obligația să monitorizeze participarea elevilor la activitățile planificate în cadrul Școlii de vară.

Organizatorii au dreptul de a emite avertismente elevilor participanții la Școala de vară care încalcă prevederile prezentului Regulament și de a lua toate măsurile necesare în vederea desfășurării în bune condiții a activităților stabilite prin proiect. .

Organizatorii prin decizia Managerului de proiect își rezervă dreptul de a suspenda participarea oricărui elev participant la Școala de vară pentru abateri grave de la regulament. Suspendarea atrage după sine obligația de a părăsi programul și campusul.

**Drepturile și obligațiile studenților selectați în echipa de proiect (responsabili de elevi)**

Fiecare Departament implicat în organizarea și desfășurarea Școlii de vară POLIS va selecta prin concurs studenți responsabili de grupele de elevi.

Decizia de a susține activitățile Școlii de vară este benevolă: toți studenții selectați vor participa fără derogări

Studenții responsabili de elevi au obligația de a urmări și respecta riguros deciziile Managerului de proiect astfel încât toate activitățile din program să fie implementate eficient.

Studenții responsabili de elevi țin permanent legătura cu elevii repartizați și monitorizează participarea elevilor la activitățile Școlii de vară.

Studenții responsabili de elevi trebuie să informeze organizatorii despre eventualele abateri ale elevilor de la prezentul Regulament de conduită.

**Drepturile și obligațiile elevilor participanți la Școala de vară**

Elevii participanți au dreptul de a participa la discuții și seminariile interactive de a-și argumenta opinia și a cere orice detalii le sunt necesare pentru fixarea opțiunii de carieră. Vor fi încurajați să aducă sugestii și să intervină creativ pe toată durata Școlii de vară.

Elevii participanți au dreptul și obligația de a locui la unitatea de cazare din campusul Universității din Oradea pe durata desfășurării Școlii de vară.

Elevii participanți primesc 3 mese pe zi pe durata derulării Școlii de vară.

Elevii participanți au dreptul și obligația de a participa la toate activitățile planificate în cadrul Școlii de vară și de a respecta programul.

Participanții au dreptul și obligația de a comunica orice situație neprevăzută (cazuri de forță majoră) care ar putea afecta participarea la activitățile Școlii de vară.

Participanții sunt de acord ca Universitatea din Oradea, în cadrul proiectului POLIS , să proceseze datele lor personale, în baza Regulamentului UE 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95 / 46 / CE (Regulamentul general privind protecția datelor), precum și prelucrarea, stocarea / arhivarea datelor conform normelor legale incidente. De asemenea, sunt de acord cu folosirea numelui și imaginii lor de către Universitatea din Oradea, cu respectarea legislației în vigoare.

**Regulament de conduită în campus și în cămin**

Participanții vor fi cazați în căminul studențesc, în camere de max. 5 locuri – cu acces la toate utilitățile aferente. Participanții au dreptul să utilizeze sălile de lectură, oficiile, băile şi celelalte spații destinate folosirii în comun. Participanții beneficiază de servicii de acces internet în cămin.

Este interzisă deținerea/utilizarea/consumul de materiale inflamabile, alcool, stupefiante, substanțe toxice și substanțe ilegale.

Căminul și campusul dispun de regulament propriu, pe care fiecare participant va trebui să-l citească și să semneze luarea la cunoștință. Respectarea acestui regulament este obligatorie pentru toți elevii care au fost selectați și participă la activitățile proiectului POLIS.

Elevii care participă la proiectul POLIS au dreptul să sesizeze orice situație care vine în contradicție cu prevederile prezentului Regulament și cu normele sociale de conviețuire în cămin.

De asemenea au obligația să păstreze curățenia în toate spațiile căminului, să prezinte o ținută și un comportament civilizat și să colaboreze cu Comitetul de Administrare al Căminului, luând atitudine față de actele de indisciplină săvârșite în cămin.

Participanții la proiect au obligația să utilizeze în mod corespunzător bunurile din inventar, instalațiile electrice și sanitare puse la dispoziție.

Elevii au obligația să respecte normele de acces în cămin, normele igienico-sanitare și cele de prevenire și stingere a incendiilor.

În interiorul campusului universitar se interzice cu desăvârșire:

* tulburarea liniștii publice indiferent de modalitate;
* comercializarea sau deținerea băuturilor alcoolice;
* aruncarea sau depozitarea gunoiului în spațiile care nu au aceasta destinație;
* depozitarea gunoiului menajer pe holul și oficiile căminului sau în lift;
* fumatul în camere și în spațiile comune;
* cazarea în cămin a altor persoane decât cele repartizate
* folosirea aparatelor electrice de încălzire artizanale

**Sancțiuni**

Nerespectarea regulamentului de către organizatori, studenți responsabili de elevi și participanți (elevi) atrage după sine măsuri disciplinare în acord cu gravitatea încălcărilor constatate. În cazul nerespectării regulamentului sau a creării unor incidente cauzatoare de prejudicii, managerul de proiect își rezervă dreptul de a sancționa persoana în mod gradual, la aprecierea acestuia: a) la prima abatere, participantul va primi un avertisment verbal din partea organizatorilor. b) la a doua abatere, vor fi sunați părinții sau tutorele legal. c) la a treia abatere, participantul va fi exclus din campus și trimis acasă pe cheltuiala proprie.

Orice abatere de la regulament va fi semnalată managerului de proiect urmând ca acesta să ia decizia privind sancțiunea ce se impune.